
REFERAT DE APROBARE A PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Petru Ilieșu

	
1. Consideratii generale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară și străinătate. 


2. Obiective
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, personalități cu importantă statură civică și politică, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a le acorda recunoşterea meritată acelora care au contribuit semnificativ la dezvoltarea municipiului Timişoara, sporindu-i prestigiul și onoarea.

3. Caz specific											 
Petru Ilieșu s-a născut la 12 septembrie 1951, la Timișoara. După studii absolvite la Liceul Eftimie Murgu ȋn 1971, a urmat cursurile facultății de Filologie a Universității din Timișoara. Cariera sa de poet, scriitor și editor a fost dublată de un interes aplicat pentru problemele sociale. De altfel, acest interes s-a concretizat formal ȋn cursuri de specializare pe problematică socială și management, desfășurate ȋn Danemarca, Suedia, Marea Britanie și Federația Rusă.
Ȋntre 1974-1975, Petru Ilieșu a activat ca regizor de teatru experimental, iar mai apoi, timp de 17 ani a lucrat ca bibliotecar, la Biblioteca Județeană Timiș. Ȋn relativ contrast cu discreția acestei poziții, el a devenit, ȋn anii regimului totalitar, o voce a dizidenței anti-comuniste din România. Caracter demn și curajos, a fost reţinut, arestat şi anchetat de Securitate ȋn 1981 pentru acţiune cu manifeste anti – Ceauşescu. Ȋn prima parte a anului 1989, poetul Petru Iliesu a scris un poem radical, numit Scrisoare deschisă despre fratele meu, domnului Gorbaciov”, trimis şi citit la Radio Europa Liberă în zilele Revoluţiei de la Timişoara. A fost reţinut de către echipe de Filaj ale Securităţii și arestat şi anchetat împreună cu Nicolae Prelipceanu, la Bucureşti, în 21 decembrie. Ca autor al unui apel internațional la condamnarea, ceruse Națiunilor Unite să trimită trupe de intervenție pentru oprirea uciderii demonstranților ieșiți pe străzile Timișoarei. 
După 1989, Petru Ilieșu și-a continuat activitatea literară, editorială și publicistică, dar și-a ȋndreptat o bună parte din energie spre acțiuni civice, umanitare. A fost un membru fondator al Fundației Timișoara ’89, prima organizație umanitară ȋnființată după Revoluție, un stâlp al solidarității timișorene. S-a ocupat cu abnegație, timp de trei decenii, de activitatea Fundației, găzduind și evenimente culturale apreciate de public, indiferent de toate culoarea politică. Din 1991 până ȋn 2007, a asigurat și președinția Federației Organizațiilor Umanitare din Timișoara. Ȋn 2006, a fost onorat cu Diploma de excelenţă a Primăriei Municipiului Timişoara pentru Întreaga activitate şi promovarea imaginii oraşului Timişoara.
Petru Ilieșu s-a distins ca redactor la ziarul „Timișoara”. Ca publicist, a contribuit la revistele Orizont”, „Forum studenţesc”, „Luceafărul”, „Vatra”, „Steaua”, „Viaţa Românească”, „Cronica”, „Origini” (SUA), „Halb-jahreschrif” (Berlin), „Via Europa”(Belgia) și multe altele. Ca scriitor, este autorul multor volume apreciate, unele ȋn ediții bilingve, aducând mereu Timișoara ȋn atenția cititorilor săi.  De două ori, ȋn 1996 și 2007, a primit Premiul Uniunii Scriitorilor (Filiala Timișoara).
 
Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Petru Ilieșu, pentru contribuția sa la prestigiul vieții culturale și civice a Timișoarei, şi supun dezbaterii Consiliului Local documentaţia aferentă. 

